ב"ה, **משנה –** בשביל **הנשמה**

**נושא שני – משניות במסכת שבת (עמ' 56-69 בספר) [[1]](#footnote-1)**

**מבוא רעיוני להלכות שבת**

1. **מתנה.** השבת נקראת במדרש "מתנה טובה" שהקב"ה נתן לנו. כלומר כל האיסורים הרבים שיש בשבת, נועדו ליצור מציאות מיוחדת במינה של קדושה והתעלות.
2. **גאולה.** המדרש אומר "אם משמרים ישראל את השבת כראוי אפילו יום אחד (שבת אחת) - בן דוד (המשיח) בא. למה? שהיא שקולה (שווה) כנגד כל המצוות". למדנו **2 דברים** מהמדרש: 1) אילו היו כל העם שומרים שבת אחת, היה בא המשיח. זה אומר שיש לשבת חשיבות עצומה שקשה לתאר. 2) שבת שווה בקדושתה לכל שאר המצוות. מי שמקפיד לשמור שבת כאילו שומר את כל התורה.
3. **הרים של הלכות.** המשנה אומרת "הלכות שבת...הרי הם **כהררים התלויין בשערה**". כמו הרים גדולים ששערה דקה וקטנה מחזיקה את כולם עליה. כך בשבת התורה אומרת בכמה פסוקים קצרים "לא תעשה כל מלאכה", וכלול בפסוק ה'קטן' הזה המון פרטים קטנים.
4. **חשיבות לימוד הלכות שבת.** בגלל ריבוי הפרטים, כתב ב"ספר חסידים" שצריך ללמוד לפני כל שבת הלכות שבת, כדי להיות בקיאים ורגילים בהם.

**משנה 1: ל"ט (39) אבות מלאכה (שבת פרק ז משנה ב)**

אֲבוֹת מְלָאכוֹת אַרְבָּעִים חָסֵר אֶחָת:

(א) מלאכות בתהליך **אפיית לחם:** הַזּוֹרֵעַ. וְהַחוֹרֵשׁ. וְהַקּוֹצֵר. וְהַמְעַמֵּר. הַדָּשׁ. וְהַזּוֹרֶה. הַבּוֹרֵר. הַטּוֹחֵן. וְהַמְרַקֵּד. וְהַלָּשׁ. וְהָאוֹפֶה.

(ב) מלאכות בתהליך **להכנת בגדים**: הַגּוֹזֵז אֶת הַצֶּמֶר. הַמְלַבְּנוֹ. וְהַמְנַפְּצוֹ. וְהַצּוֹבְעוֹ. וְהַטּוֹוֶה. וְהַמֵּסֵךְ. וְהָעוֹשֶׂה שְׁנֵי בָתֵּי נִירִין. וְהָאוֹרֵג שְׁנֵי חוּטִין. וְהַפּוֹצֵעַ שְׁנֵי חוּטִין. הַקּוֹשֵׁר. וְהַמַּתִּיר. וְהַתּוֹפֵר שְׁתֵּי תְפִירוֹת. הַקּוֹרֵעַ עַל מְנָת לִתְפֹּר שְׁתֵּי תְפִירוֹת.

(ג) תהליך **הכנת קלף לכתיבה**: הַצָּד צְבִי. הַשּׁוֹחֲטוֹ. וְהַמַּפְשִׁיטוֹ. הַמּוֹלְחוֹ, וְהַמְעַבֵּד אֶת עוֹרוֹ. וְהַמּוֹחֲקוֹ. וְהַמְחַתְּכוֹ. הַכּוֹתֵב שְׁתֵּי אוֹתִיּוֹת. וְהַמּוֹחֵק עַל מְנָת לִכְתֹּב שְׁתֵּי אוֹתִיּוֹת.

(ד) **בניה, הבערת אש, והוצאה מרשות לרשות:** הַבּוֹנֶה. וְהַסּוֹתֵר. הַמְכַבֶּה. וְהַמַּבְעִיר. הַמַּכֶּה בַפַּטִּישׁ. הַמּוֹצִיא מֵרְשׁוּת לִרְשׁוּת.

הֲרֵי אֵלּוּ אֲבוֹת מְלָאכוֹת אַרְבָּעִים חָסֵר אֶחָת.

1. מה המקור ל-39 המלאכות? **בתורה כתוב רק "לא תעשה כל מלאכה". אבל חז"ל קיבלו במסורת שכל מלאכה שנעשתה בבניית המשכן, אסור לעשותה בשבת. ולכן התורה הצמידה את דיני שבת לדיני המשכן.**
2. תני 2 דוגמאות למלאכות שנעשו במשכן ואסור לעשותן בשבת? **זריעה – לצורך הפקת צבע לצביעת יריעות המשכן. קצירה – של אותם צמחי צבע.**
3. למה קוראים למלאכות "**אבות** מלאכה"? **39 אבות – 39 עקרונות של יצירה בשבת. כל פעולה שדומה לאב, נקראת "תולדה" שלו ואסורה גם היא מן התורה. למשל אסור להשקות צמחים כי זה גורם להצמחה, כמו "זורע".**
4. איזה מהמלאכות המובאות במשנה אינן ברורות לך? כתבי אותן ואת ההסבר אליהן: **מעמר – איסוף תבואה שקצרו אותה למקום אחד מרוכז. דש – הוצאת גרעיני החיטה מהקליפה שלהם. הזורה – הפרדה בין אוכל לקליפות הדקות שלידו ע"י זריקה באויר. מרקד – ניפוי קמח. המלבנו - כיבוס הצמר במים. המנפצו" - הפרדת סיבי הצמר אלו מאלו שיהיו ראויים לטוויה. המסך - מותח את חוטי השתי (חוטי האורך) בין שני גלילי עץ הקבועים במכונת האריגה (נול). העושה שני בתי נירין – מסובך להסביר. המעבד - משרים את העור בחומרים שונים לשם עיבודו. המוחקו - מסיר את השערות או את הצמר מעל העור שיהיה חלק.**

**משנה 2: מלאכת "בונה" ו"מכה בפטיש" (פרק יב משנה א)**

הַבּוֹנֶה, כַּמָּה יִבְנֶה וִיהֵא חַיָּב **[עונש מהתורה]**? הַבּוֹנֶה כָּל שֶׁהוּא.

וְהַמְסַתֵּת **[מיישר אבן]**, וְהַמַּכֶּה בַפַּטִּישׁ וּבְמַעֲצָד **[גרזן]**, הַקּוֹדֵחַ **[עושה חור]** כָּל שֶׁהוּא, חַיָּב.

זֶה הַכְּלָל: כָּל הָעוֹשֶׂה מְלָאכָה וּמְלַאכְתּוֹ מִתְקַיֶּמֶת בְּשַׁבָּת, חַיָּב.

רַבָּן שִׁמְעוֹן בֶּן גַּמְלִיאֵל אוֹמֵר: אַף הַמַּכֶּה בְקֻרְנָס **[פטיש]** עַל הַסַּדָּן **[בסיס מברזל]** בִּשְׁעַת מְלָאכָה, חַיָּב, מִפְּנֵי שֶׁהוּא כִמְתַקֵּן מְלָאכָה.

1. מה הכוונה "הבונה כל שהוא"? אפילו תיקון קל של מבנה, אסור מהתורה. למשל לתקוע מסמר בקיר.
2. מה זה "מכה בפטיש"? פירוש א': מיישר עם הפטיש את האבן העקומה בבנין. פירוש ב': מיישר את הפטיש עצמו בסוף העבודה, בכך שמכה איתו על הסדן.
3. מהו ה"כלל" שכתוב במשנה? חילול שבת מהתורה הוא לעשות מלאכה שמתקיימת, ולא נהרסת מעצמה תוך זמן קצר. למשל לעשות בובה משלג, אסור מדברי חכמים ולא מהתורה.
4. מהי המחלוקת במשנה? לפי תנא קמא "מכה בפטיש" זה דווקא המכה האחרונה שמסיימת את העבודה. לפי רשב"ג מחמיר שגם באמצע העבודה יש "מכה בפטיש" כי הוא מסיים לתקן את הפטיש עצמו. [כך נהגו מרדדי מתכת הזהב לציפוי הקרשים במשכן, שלאחר כל שלוש הכאות על הזהב, היו מכים הכאה אחת על הסדן להחליק את הקורנס, כדי שלא ישבור את מתכת הזהב הדקה].

**משנה 3: מלאכת "חורש" ושיעור המלאכה (פרק פרק יב משנה ב)**

הַחוֹרֵשׁ כָּל שֶׁהוּא, **[וכן]** הַמְנַכֵּשׁ וְהַמְקַרְסֵם וְהַמְזָרֵד כָּל שֶׁהוּא, חַיָּב.

הַמְלַקֵּט עֵצִים, אִם לְתַקֵּן – **[כמות]** כָּל שֶׁהֵן. אִם לְהֶסֵּק - **[כמות]** כְּדֵי לְבַשֵּׁל בֵּיצָה קַלָּה.

הַמְלַקֵּט עֲשָׂבִים, אִם לְתַקֵּן - **[כמות]** כָּל שֶׁהוּא. אִם לִבְהֵמָה - **[כמות]** כִּמְלֹא פִי הַגְּדִי. [גדי הוא הבעל חיים הקטן ביותר שרגילים להאכילו עשבים].

1. הסבירי: מנכש: עקירת עשבים רעים מבין הירקות. מקרסם: עוקר ענפים יבשים. מזרד: הוצאת ענפים מרובים מדי מהעץ. מלקט עצים – תולש ענפים. אם לתקן – את העץ. אם להסק: לחמם את התנור. המלקט עשבים: עוקר מהקרקע. אם לבהמה: לתת לה לאכול.
2. מה זה משנה אם הכוונה היתה בשביל לתקן את הקרקע או להאכיל בהמה? בשבת יש חשיבות לכוונה של האדם ולא רק למעשים שלו. התורה אוסרת כל פעולה משמעותית וזה תלוי בכוונה שלך – בשביל האדמה או בשביל הבהמה.
3. גם אם האדם התכוון לתת לבהמה אוכל, ברור שגם האדמה תוקנה בכך ומוכנה כעת לזריעה. למה איננו מחייבים עונש על תיקון הקרקע? אם יתלוש האדם מהקרקע שלו, הוא באמת חייב גם על תיקון הקרקע. במשנה כאן מדובר במי שתולש עשבים מקרקע של אדם אחר ואין לתולש שום רצון לתקן את הקרקע של השני.

**משנה 3ב: מלאכת "כותב" (פרק יב משנה ג)**

הַכּוֹתֵב שְׁתֵּי אוֹתִיּוֹת, בֵּין בִּימִינוֹ **[יד ימין]** בֵּין בִּשְׂמֹאלוֹ, בֵּין מִשֵּׁם אֶחָד **[אות אחת]** בֵּין מִשְּׁנֵי שֵׁמוֹת **[אותיות שונות]**, בֵּין מִשְּׁנֵי סַמְמָנִיּוֹת, בְּכָל לָשׁוֹן - חַיָּב.

אָמַר רַבִּי יוֹסֵי: לֹא חִיְּבוּ שְׁתֵּי אוֹתִיּוֹת אֶלָּא מִשּׁוּם רֹשֶׁם, שֶׁכָּךְ הָיוּ כוֹתְבִין עַל קַרְשֵׁי הַמִּשְׁכָּן, לֵידַע אֵיזוֹ בֶן זוּגוֹ.

אָמַר רַבִּי: מָצִינוּ שֵׁם קָטָן מִשֵּׁם גָּדוֹל, שֵׁם מִשִּׁמְעוֹן וּשְׁמוּאֵל, נֹחַ מִנָּחוֹר, דָּן מִדָּנִיֵּאל, גָּד מִגַּדִּיאֵל.

1. מתי כתיבה ביד שמאל אסורה מהתורה? לאדם ששולט בשתי ידיו אסור מהתורה. לאדם ששולט ביד ימין, כתיבה ביד שמאל היא גרועה ואסור מדרבנן.
2. מה הכוונה "שם אחד, שני שמות, שני סממניות, בכל לשון"? שם אחד זה פעמיים אותה אות: גג. שני שמות – אותיות שונות: אב. סממניות: חומר כתיבה, אות אחת בדיו ואחת בצבע. פירוש נוסף: כותב שני מספרים. בכל לשון – בכל שפה, אנגלית רוסית וכו'.
3. מה המחלוקת של תנא קמא ורבי יוסי? על מי שרושם שני סימנים שאינם אותיות, האם עבר על איסור תורה. לפי ת"ק לא עשה "כתיבה". לפי רבי יוסי זה איסור תורה כי לומדים מלאכות מהמשכן, ושם עשו סימנים כדי לסמן את הסדר של הקרשים.
4. מה מחדש לנו רבי? אדם שהתכוון לכתוב שם ארוך כמו "שמעון", וכתב רק שתי אותיות מתוכו "שם", חייב עונש. למרות שלא מימש את מחשבתו הוא חייב, כי יצאה לו מילה בעלת משמעות.

**משנה 4: המשך מלאכת "כותב" (פרק פרק יב משנה ד)**

א. הַכּוֹתֵב שְׁתֵּי אוֹתִיּוֹת בְּהֶעְלֵם אֶחָד - חַיָּב.

ב. כָּתַב בִּדְיוֹ, בְּסַם **[צבע אדמה]**, בְּסִקְרָא **[אדום]**, בְּקוֹמוֹס **[צבע מהאילן]** וּבְקַנְקַנְתּוֹם **[צבע נחושת]**, וּבְכָל דָּבָר שֶׁהוּא רוֹשֵׁם,

עַל שְׁנֵי כָתְלֵי זָוִיּוֹת **[קירות צמודים]** וְעַל שְׁנֵי לוּחֵי פִנְקָס **[דפי פנקס צמודים]**, וְהֵן נֶהְגִּין זֶה עִם זֶה - חַיָּב.

ג. הַכּוֹתֵב עַל בְּשָׂרוֹ - חַיָּב.

ד. הַמְסָרֵט **[עם מחט]** עַל בְּשָׂרוֹ, רַבִּי אֱלִיעֶזֶר מְחַיֵּב חַטָּאת, וְרַבִּי יְהוֹשֻׁעַ פּוֹטֵר.

1. הסבירי חלק א' של המשנה: כתב שתי אותיות בהעלם אחד (=בשגגה אחת), למשל שכח ששבת היום."חייב" להביאקורבן חטאת.
2. חלק ב': באיזה חומרים אסור לכתוב מן התורה? "כל דבר שהוא רושם" - כל חומר שהכתיבה שלו נשארת לאורך זמן.
3. חלק ב': מי שכתב שתי אותיות רחוקות זו מזו, האם עבר על איסור תורה או איסור דרבנן? איסור דרבנן. כי כתוב "והם נהגין זה עם זה", כלומר צריך שיוכלו לקרוא אותם ביחד.
4. חלק ג': מי שכתב אבל לא על דף נייר, האם עבר על מלאכת 'כותב'? כן. כתוב שהכותב על היד שלו, למשל, חייב.
5. חלק ד': במה נחלקו החכמים וכמי פוסקים להלכה? מי שחורט עם מחט שתי אותיות על הגוף שלו, אפילו בלי דיו (בלי כתובת קעקע). לפי ר"א עבר איסור תורה. לפי רבי יהושע "פטור", כלומר זה איסור מדרבנן, בגלל שזו אינה דרך כתיבה מקובלת. והלכה כרבי יהושע.

**משנה 5: כתיבה שאסורה מדברי חכמים ולא מהתורה (פרק יב משנה ה)**

א. כָּתַב בְּמַשְׁקִין **[מיץ ענבים]**, בְּמֵי פֵרוֹת, בַּאֲבַק דְּרָכִים **[בחול או באבק]**, בַּאֲבַק הַסּוֹפְרִים **[שאריות דיו]**, וּבְכָל דָּבָר שֶׁאֵינוֹ מִתְקַיֵּם, פָּטוּר.

ב. לְאַחַר יָדוֹ, בְּרַגְלוֹ, בְּפִיו וּבְמַרְפְּקוֹ,

ג. כָּתַב אוֹת אַחַת סָמוּךְ לִכְתָב, וּכְתָב עַל גַּבֵּי כְתָב,

ד. נִתְכַּוֵּן לִכְתֹּב חֵי"ת וְכָתַב שְׁנֵי זַיְ"נִין,

ה. אֶחָד בָּאָרֶץ **[ברצפה]** וְאֶחָד בַּקּוֹרָה **[בתקרה]**, כָּתַב עַל שְׁנֵי כָתְלֵי **[קירות]** הַבַּיִת עַל שְׁנֵי דַפֵּי פִנְקָס וְאֵין נֶהְגִּין זֶה עִם זֶה, פָּטוּר.

ו. כָּתַב אוֹת אַחַת נוֹטָרִיקוֹן, רַבִּי יְהוֹשֻׁעַ בֶּן בְּתֵירָא מְחַיֵּב, וַחֲכָמִים פּוֹטְרִין.

1. מה העקרון שכתוב בחלק א'? שמי שכותב בחומר שאחרי כמה זמן נעלם ("אינו מתקיים"), לא עבר על איסור תורה.
2. כתוב במשנה כמה פעמים **"פטור"** – מה הכוונה? שפטור מלהביא קרבן, אבל אסור לעשות כן מדברי חכמים. העובר על דברי חכמים במזיד, נותנים לו מלקות בבית הדין (="מכת מרדות").
3. מה העקרון בחלק ב'? התורה חייבה על כתיבה בצורה נורמלית. מי שכתב עם הצד השני של היד ("לאחר ידו") וכד', פטור.
4. הסבירי "כתב אות אחת סמוך לכתב": היתה אות שכתובה לפני שבת, ובשבת כתב לידה אות נוספת ובכך יצר מילה, פטור כי כתב רק אות אחת ולא שתיים.

"וכתב על גבי כתב": היו אותיות מטושטשות לפני שבת, ובשבת רק עבר עליהם שוב, פטור.

"נתכוון לכתוב חית וכתב שני זינין": רצה לכתוב ח', שמורכבת (בספר תורה) משתי אותיות ז' עם גג שמחבר ביניהם. ובפועל כתב פעמיים ז', פטור כי לא התכוון לכך.

1. חלק ו': מה דינו של הכותב אות אחת שהיא קיצור של מילה שלמה, למשל **ר'** שזה "רבי"? מחלוקת. לפי רבי יהושע זה איסור תורה כי כאילו כתב מילה שלמה. לפי חכמים אסור רק מדרבנן כי בפועל כתב רק אות אחת ולא שתיים. הלכה כחכמים.

**שימוש ב"עט שבת" / הרב מרדכי אליהו זצ"ל**

ישנם רופאים החייבים לכתוב בשבת, וכן אנשי צבא שמתוך הכרח ביטחוני חייבים לכתוב בשבת. האם כדאי שיתשתמשו בעט מיוחד (שיש גם לחייטים) שהדיו נעלם מעצמו אחרי יום או יומיים?

**תשובה:** אסור לכתוב בשבת בכל חומר שהוא. אבל כשיש **פיקוח נפש** וחייבים לכתוב, עדיף לכתוב באופן שאסור רק מדברי חכמים ולא מהתורה.

עדיף לעשות **2 שינויים** בכתיבה כזאת: א) כתיבה בשינוי, ביד שמאל במקום בימין. ב) ב"עט שבת" שאינו מתקיים זמן רב. כמו שכתוב במשניות שלמדנו.

תוך כמה זמן צריך שהדיו יתנדף? **מחלוקת:** לפי הרמב"ם צריך שייעלם תוך 24 שעות. לפי הרשב"א מספיק שהדיו נעלם יותר מהר מכתיבה רגילה של אנשים. ונראה שאפשר להקל כמותו.

**למסקנה:** כשיש הכרח לכתוב, עדיף לכתוב ביד שמאל ובעט שבת.

**משנה 6: דין המקלקל בשבת (פרק יג משנה ג)**

הַקּוֹרֵעַ **[בגד]** בַּחֲמָתוֹ **[בכעסו]** וְעַל מֵתוֹ, וְכָל הַמְקַלְקְלִין - פְּטוּרִין.

וְהַמְקַלְקֵל עַל מְנָת לְתַקֵּן, שִׁעוּרוֹ כַמְתַקֵּן.

1. מה העקרון שכתוב במשנה? המלאכות שאסורות בשבת הן פעולות של יצירה ותיקון. זה נקרא **"מלאכת מחשבת"**, שנעשו מתוך מחשבה ותכנון. ולכן מי שסתם הורס משהו בשבת, עבר רק על איסור של חכמים.
2. מה דינו של קורע בגד בשבת? אם כוונתו סתם לקרוע, פטור. וכן מי שקורע מתוך כעס או צער על מישהו שמת, פטור. אבל לדעת הרמב"ם ההלכה אינו כמו שכתוב במשנה, אלא כמו הדעה שחייב, כי יש לאדם תועלת בקריעה הזו: באדם כועס, הקריעה מרגיעה את כעסו. באדם שמת קרוב משפחה שלו, יש דין שחייבים לקרוע את הבגד.
3. מתי מישהו שהורס בשבת, עובר על איסור תורה? כשההריסה היא לצורך תיקון ("על מנת לתקן"). למשל הורס מבנה כדי לבנות במקומו מבנה טוב יותר.
4. הסבירי מה שכתוב "שיעורו כמתקן": מי שלמשל מוחק אותיות (מקלקל) בשביל לכתוב שם אותיות אחרות ("על מנת לתקן"), אסור מהתורה רק כשמחק מקום שאפשר לכתוב בו שתי אותיות.
5. בספר "ערוך השולחן" הסביר את הסיבה לכך שמי שמקלקל פטור: **"דאין זה מלאכת מחשבת, דבמשכן היו כל המלאכות לתיקון ולא לקלקול".** הסבירי דבריו.

שתי סיבות שהתורה לא חייבה מי שמקלקל: 1) זה לא "מלאכת מחשבת" שיש בה תיקון ויצירה. 2) כל המלאכות שעשו במהלך בניית המשכן היו לתיקון ולא לקלקול.

**משנה 7: מלאכת צד בשבת (פרק יג משנה ה)**

רַבִּי יְהוּדָה אוֹמֵר, הַצָּד צִפּוֹר לַמִּגְדָּל **(ארון)**, וּצְבִי לַבַּיִת, חַיָּב.

וַחֲכָמִים אוֹמְרִים, צִפּוֹר לַמִּגְדָּל, וּצְבִי לַבַּיִת וְלֶחָצֵר וְלַבֵּיבָרִין **(שטח מוקף גדר)**. רַבָּן שִׁמְעוֹן בֶּן גַּמְלִיאֵל אוֹמֵר, לֹא כָל הַבֵּיבָרִין שָׁוִין. זֶה הַכְּלָל, מְחֻסַּר צִידָה, פָּטוּר, וְשֶׁאֵינוֹ מְחֻסַּר צִידָה, חַיָּב.

1. מהי ההגדרה של "צידה"? לשלול מבעל חיים את החירות שלו, שהוא נמצא בשליטת האדם. למשל כליאת ציפור בתוך ארון קטן.
2. מהי המחלוקת במשנה? לאיזה שטח צריך להכניס צבי כדי שיהיה בזה איסור מהתורה: לפי רבי יהודה דווקא אם הוא הוכנס לבית, שאין לו בכלל לאן לברוח. לפי חכמים מספיק להכניסו לחצר ושטח מגודר, שגם שם הוא כבר נחשב לניצוד. רבן שמעון מסביר את דעת חכמים: הכלל הוא שאם הבע"ח נמצא בשטח גדול שעדיין הוא "מחוסר צידה" – שאינך תופס אותו בריצה אחת – "פטור" ויש בזה רק איסור דרבנן. ואם הוא בשטח קטן שאפשר לתופסו בריצה אחת, זה איסור תורה.
3. באיזה בע"ח איסור הצידה הוא מדאוריתא ובאיזה הוא מדרבנן? **הרמב"ם** כותב שרק בע"ח שמקובל לצוד אותו כדי להשתמש בו, אסור מהתורה. אבל צידת זבוב למשל, שאין בו שימוש, אסורה מדברי חכמים.
4. מתי צידת דג אסורה מהתורה ומתי מדברי חכמים? **הרמב"ם** כותב שאם הכניס דג לכוס של מים אסור מהתורה. אבל אם לקח אותו מהים, לבריכה של מים, אסור מדרבנן כי הוא עדיין חופשי שם.

**משנה 8: שניים שעשו איסור ביחד (פרק יג משנה ו)**

צְבִי שֶׁנִּכְנַס לַבַּיִת וְנָעַל אֶחָד **(את הדלת)** בְּפָנָיו, חַיָּב. נָעֲלוּ שְׁנַיִם, פְּטוּרִין **(עברו על איסור דרבנן)**.

לֹא יָכֹל אֶחָד לִנְעֹל וְנָעֲלוּ שְׁנַיִם, חַיָּבִין. וְרַבִּי שִׁמְעוֹן פּוֹטֵר.

1. מה ההבדל אם אדם אחד צד את הצבי או שני אנשים בשותפות? חכמים למדו מהמילה **"בעשותה"** שכתובה בפסוק, שדווקא אדם אחד שעשה איסור חייב עונש. אבל שני אנשים שעשו מלאכה אחת, לא. ההסבר לפטור הוא שהם עשו מלאכה שלא בדרך הנורמלית. או בגלל שאחריות על מלאכה בשבת אפשר להטיל על אדם אחד, ולא על שניים.
2. מתי שניים שעשו מלאכה ביחד, חייבים בעונש ואין להם פטור? לפי חכמים, במקרה שהדלת כבדה, ואין אפשרות לאדם אחד לסגור אותה. במקרה הזה אין אפשרות לעשות את המלאכה באופן אחר ע"י אדם אחד. אבל רבי שמעון סובר שגם במקרה כזה הם פטורים. והלכה כחכמים.

**משנה 9: מקרים שרק אחד מתוך השניים עבר על איסור תורה (פרק יג משנה ז)**

יָשַׁב הָאֶחָד עַל הַפֶּתַח וְלֹא מִלְּאָהוּ **(לא סתם את הפתח)**, **(ואז)** יָשַׁב הַשֵּׁנִי וּמִלְּאָהוּ, הַשֵּׁנִי חַיָּב.

יָשַׁב הָרִאשׁוֹן עַל הַפֶּתַח וּמִלְּאָהוּ, וּבָא הַשֵּׁנִי וְיָשַׁב בְּצִדּוֹ, אַף עַל פִּי שֶׁעָמַד הָרִאשׁוֹן וְהָלַךְ לוֹ, הָרִאשׁוֹן חַיָּב וְהַשֵּׁנִי פָּטוּר. הָא לְמַה זֶּה דוֹמֶה, לְנוֹעֵל אֶת בֵּיתוֹ לְשָׁמְרוֹ וְנִמְצָא צְבִי שָׁמוּר בְּתוֹכוֹ.

1. **למה במקרה א' במשנה רק השני חייב בעונש?** כי הראשון לא סתם את הפתח והצבי יכול לברוח החוצה. יוצא שרק השני הפך את הצבי לניצוד בבית.
2. **מהו המקרה שמובא בחלק ב' של המשנה?** לאחר שהצבי נכנס לבית, ישב אדם ראשון על הפתח ומילא בגופו את כל חללו. ואז הגיע אדם שני וישב לידו, או שישב מאחוריו כך שכל אחד ממלא את הפתח בגופו, כשתי דלתות זו מאחורי זו. ואז אפילו שהראשון קם ממקומו והלך והשני נשאר במקומו, רק הראשון חייב בעונש.
3. **מהו ההגיון בחלק ב' של המשנה?** הראשון הוא זה שצד את הצבי. לשני מותר לכתחילה לשבת שם ו'לשמור' על הצבי בבית, כי לא עשה שום צידה אלא רק שמר על המצב הקיים שהצבי כלוא בבית.
4. **הסבירי: "לנועל את ביתו לשמרו ונמצא צבי שמור בתוכו".** צבי שהיה כלוא בבית, ובא האדם ופתח את הדלת ואח"כ סגר אותה כדי לשמור על הבית מגנבים. אין בכך איסור של צידה. גם במקרה שלנו, הראשון הוא שצד את הצבי ולא השני. אפילו אם הראשון קם והלך, לשני מותר להמשיך לשבת שם.

**משנה 10: שביתת כלים / משנה שבת (פרק א משניות ה-ו)**

בית שמאי אומרים: אין שורין דיו, וסממנים, וכרשינים, אלא כדי שיישורו מבעוד יום.

ובית הלל - מתירין.

בית שמאי אומרים: אין נותנין אונין של פשתן לתוך התנור אלא כדי שיהבילו מבעוד יום, ולא את הצמר ליורה אלא כדי שיקלוט העין.

ובית הלל מתירין.

בית שמאי אומרים: אין פורשין מצודות חיה ועופות ודגים אלא כדי שיצודו מבעוד יום.

ובית הלל מתירין.

**א. מה המחלוקת בכל המקרים במשנה?** לפי בית הלל מותר לפני שבת להתחיל מלאכה, שתמשיך בעצמה בתוך השבת. לפי בית שמאי אסור.

**ב. מה הנימוק (ההסבר) לכל דעה?** כולם מסכימים שאסור לאדם לתת לבהמתו ובע"ח שלו לעבוד בשבת. לפי בית שמאי יש איסור על שביתת כלים כמו על שביתת בהמה. בית הלל חולקים כי דווקא בבע"ח אסור, שיש בהם צער בע"ח.

בנוסף, הם למדו אחרת את הפסוקים: בית שמאי למדו מהפסוק "ששת ימים תעבוד ועשית **כל** מלאכתך" שעליך לסיים את כל המלאכה לפני שבת. בית הלל למדו מהפסוק "ששת ימים תעשה מעשיך" שמותר לעשות הכל לפני שבת, אפילו דברים שממשיכים לפעול מעצמם בשבת.

הלכה כבית הלל, שמותר. לכן מותר למשל לשים שעון שבת לאור ולמזגן.

**ג. הסבר מילים:** אין שורין – אין מכניסים לתוך מים.

סממנים - צמחים שעושים מהם דיו לכתיבה.

כרשינים - קטניות שמשרים במים כדי שיהיו ראויים למאכל בהמה.

אלא כדי שיישורו מבעוד יום - מותר להשרות במים ביום שישי רק אם פעולת הריכוך תסתיים לפני כניסת שבת.

אונין של פשתן - אגודות של פשתן.

לתוך התנור – כדי שיתנקו ע"י חום התנור והאדים.

אלא כדי שיהבילו מבעוד יום – מותר רק אם פעולת ליבונם (הניקוי) תסתיים לפני שבת.

יורה - סיר רותח עם מים וצבע, וכך היו צובעים את הצמר.

אלא כדי שיקלוט העין – מותר רק אם צביעת הצמר תסתיים לפני שבת.

מצודות – מלכודות של חיות, עופות או דגים.

אלא כדי שיצודו מבעוד יום – מותר רק אם הצידה תסתיים לפני כניסת שבת.

**ד. הביאי 3 מקרים שבהם אין מחלוקת בין החכמים?** 1) אסור לתת לבהמה לעבוד בשבת; 2) אסור לשים תבשיל על האש ולתת לו להתבשל בשבת; 3) מותר לשים קורות עץ כבדות ("קורות בית הבד") על זיתים לפני שבת, להוציא מהם שמן, למרות שחלק מהשמן ימשיך לצאת בשבת.

**שאלה לעיונך, מתוך הבגרות במשנה תשע"ו:**

א. 1. "הלכות שבת... הרי הם כהררים התלויין בשערה" (חגיגה, פרק א', משנה ח'). הסבר את דברי המשנה האלה.

2. על פי רמב"ם, הסבר את ההיתר "להתחיל מלאכה מערב שבת אף על פי שהיא נגמרת מאליה בשבת", וכתוב דוגמה אחת מן המשנה להיתר זה.

ב. בית שמאי ובית הלל נחלקו בנוגע לשביתת כלים בשבת. הסבר את שתי הדעות, ואת הנימוקים להן (אין צורך לצטט פסוקים).

**משנה 11: סיוע במלאכה על-ידי גוי / משנה שבת (פרק א משניות ז-ח)**

בית שמאי אומרים: אין מוכרין לעובד כוכבים, ואין טוענין עמו, ואין מגביהין עליו, אלא כדי שיגיע למקום קרוב.

ובית הלל מתירין.

בית שמאי אומרים: אין נותנין עורות לעבדן, ולא כלים לכובס עובד כוכבים, אלא כדי שיעשו מבעוד יום.

ובכולן בית הלל מתירין עם השמש.

**א. על מה הדיון במשנה? פרטי 2 מקרים.** 1) האם מותר למכור חפץ לגוי ביום שישי, כאשר אין אפשרות לגוי להגיע למקומו לפני שבת? בית שמאי אוסרים, בגלל מראית העין שיחשבו שהיהודי שלח את הגוי לעשות מלאכה בשבת. בית הלל מתירים ואינם חוששים למראית העין במקרה הזה. וכן במקרים דומים כמו לסייע לגוי להעמיס משא על החמור לפני שבת.

2) אם מותר לתת לבעל מלאכה גוי דברים לתיקון ביום שישי סמוך לשבת, שאז הגוי יתקן אותם בשבת. [דוגמה בימינו – להביא רכב למוסך של גוי לפני שבת].

**ב. הסבר מילים:** עובד כוכבים - גוי.

אין מוכרין - אסור למכור לגוי חפץ בערב שבת (יום שישי) אם הגוי יילך איתו בשבת במקום שאסור ליהודי לטלטל בו.

טוענין עמו – מרימים איתו את המשא על בהמה.

מגביהין עליו - מעמיסים משא על כתפיו של הגוי.

שיגיע למקום קרוב – מותר רק אם הגוי יכול להגיע למקומו לפני כניסת שבת.

לעבדן - מעבד עורות.

כלים - בגדים.

כדי שיעשו מבעוד יום – שאפשר לעשות להם כביסה וכד' כשעדיין יש אור ולא נכנסה שבת.

ובכולן – **בכל** המקרים שהבאנו עד עכשיו, בית הלל מתירים.

מתירין עם השמש - כל עוד השמש בשמים ולא היתה שקיעה.

**משנה 12: מלאכה שאינה צריכה לגופה / משנה שבת (פרק ב משנה ה)**

המכבה את הנר מפני שהוא מתיירא מפני עובדי כוכבים, מפני לסטים, מפני רוח רעה, ואם **(או)** בשביל החולה שיישן - פטור.

כחס על הנר, כחס על השמן, כחס על הפתילה - חייב. ורבי יוסי פוטר בכולן, חוץ מן הפתילה, מפני שהוא עושה פחם.

**א. מה זה "מלאכה שאינה צריכה לגופה**"? מלאכה שאדם עושה ואין לו תועלת בפעולה עצמה, אלא בדבר צדדי. למשל כיבוי הנר רק בשביל למנוע הפסד השמן. לדעת רבי שמעון במקרה כזה האיסור מדרבנן ולא מהתורה, כי איסורי שבת קשורים גם לכוונות של האדם, מה שנקרא **"מלאכת מחשבת**. אבל לפי רבי יהודה אסור מהתורה לעשות מלאכה, ולא משנה מה המטרה והכוונה של האדם.

**ב. מה המחלוקת במשנה?** תנא קמא סובר כרבי יהודה ולכן רק בפיקוח נפש התירו לכבות נר. במקרים אחרים זהו איסור תורה.

רבי יוסי סובר כר"ש ולכן האיסור לכבות נר כדי לשמור על השמן או על הכלי הוא מדרבנן. רבי יוסי מודה שיש איסור תורה כאשר הכיבוי עצמו מועיל לאדם, למשל "שהוא עושה פחם" - כיבוי ששורף מעט את הפתילה, ועוזר לה להידלק בפעם הבאה יותר בקלות.

**ג. הסבר מילים:**

"המכבה את הנר"- אדם שמכבה נר בשבת.

מתירא - מפחד.

לסטים - שודדים.

רוח רעה - מחלת דיכאון.

פטור - **מותר** לכבות את הנר שהרי פיקוח נפש דוחה שבת. לשים לב שבד"כ "פטור" זה אומר שאסור מדרבנן, אבל במקרה שלנו "פטור" זה שמותר לעשות כך.

כחס על הנר - המכבה את הנר כדי למנוע נזק לכלי (נר) שלא יישבר מרוב חום.

כחס על השמן – שלא ייגמר לו השמן.

כחס על הפתילה - למנוע הפסד של הפתילה כי רוצה להשתמש בה בזמן אחר.

**[שאלות בגרות – לא חלק מהחומר למבחן]**

מתוך בגרות לדוג' תשע"ז:

1. שבת

א. הרב מנחם המאירי כתב שני פירושים לאב המלאכה "המנכש". כתוב את שני הפירושים ונמק כל אחת מהן. (4 נקודות)

ב. "הקורע בחמתו ועל מתו וכל המקלקלין פטורין והמקלקל על מנת לתקן שיעורו כמתקן" (משנה שבת פרק יג משנה ג)

(1) כתוב בלשונך את המקרים שברישא של המשנה, ובאר כל מקרה.

(2) במשנה הדין הוא ש"פטורין". אך הרמב"ם בפירוש המשנה כתב שבחלק מהמקרים הדין הוא שחייבים. כתוב באלו מקרים חייבים, ומדוע?

**תשובון:** א. "המנכש":

דעה א- אב המלאכה הוא חורש, משום שהמנכש מסיר עשבים רעים מן הקרקע , ובכך מייפה/מטיב את הקרקע, ולכן דומה לחורש.

דעה ב- אב המלאכה הוא זורע, משום שהניכוש משפיע על גידול הצמחים ומטיב עימם, ולכן

דומה לזורע.

(עמ' 60-59)

ב. (1) אדם שקורע (למשל בגד) בשבת בכעסו או שקרע בגד מחמת צער על מתו וכן כל העושה מלאכה בשבת לשם קלקול בלבד- פטור מחטאת או ממיתה.

(2) לפי הרמב"ם הקורע בחמתו ועל מתו שחייב עליו קריעה- חייב , משום שעל ידי הקריעה הוא משכך את כעסו ומיישב את נפשו, ונחשב כמתקן.

(עמ' 65)

**מתוך בגרות תשס"ז**

5" .הכותב שתי אותיות, בין בימינו בין בשמאלו".

אדם שמאלי שכתב בשבת שתי אותיות בידו הימנית, האם יתחייב על כתיבה זו? נמקי.

6" .בין משני סממניות".

כתב הרע"ב: "ואית ספרים דגרסי, משני סימניות".

לפי גרסה זו, לכאורה יש כפילות במשנה. מהי הכפילות לכאורה, ומדוע למעשה אין כאן

כפילות?

7" .אמר רבי יוסי: לא חִּיְבו שתי אותיות אלא משום ֹרשם".

במה חלוקים תנא קמא ורבי יוסי? נמקי את דעתו של כל אחד מהם.

8 .מי שהתכוון לבנות שורה אחת של לבנים בשבת, ובנה רק חלק ממנה — האם יתחייב על

בנייה זו? הוכיחי את תשובתך על פי המשנה שלפנינו.

1. לא ידעתי אם המשניות הראשונות יהיו בחומר לבגרות, ולכן לימדנו אותם בסוף והם מובאות בדפים האחרונים להלן. [↑](#footnote-ref-1)